Suomalais-venäläinen koulu

Suomalais-venäläinen koulu (lyh. SVK) on vuonna 1955 perustettu kaksikieliseen opetukseen erikoistunut koulu Helsingin Kaarelassa Maununnevalla. Koulussa toimii esikoulu, peruskoulu ja lukio sekä vuonna 1990 SVK:n naapuritontilla toimintansa aloittanut päiväkoti Kalinka. Koulu on valtion ylläpitämä.

Vuonna 1990 Mihail Gorbatšovin silloinen vaimo Raisa Gorbatšova osallistui päiväkoti Kalinkan avajaisiin.

Historia 

Suomalais-venäläinen koulun juuret ulottuvat vuoteen 1861, jolloin perustettiin kauppias Nikifor Tabunovin myötävaikutuksella kotikoulu venäläisille lapsille Helsingin keskustaan. Tästä kolmen vuoden kuluttua, vuonna 1864, perustettiin varsinainen venäläinen koulu Suomessa, joka tunnetaan niin sanottuna Tabunovin kouluna. Sen seuraajaksi perustettiin 1930 Helsingin venäläinen lyseo, jota ylläpitämään perustettiin 1955 Helsingin venäläisten koulujen kannatusyhdistys. Vuonna 1963 nimi muutettiin Helsingin suomalais-venäläiseksi kouluksi. Koulu toimi Neitsytpolku 1:ssä Ullanlinnassa kunnes uusi koulurakennus valmistui 1964 Kaarelaan. Perusrakennuksen suunnitteli arkkitehti Osmo Sipari. Sitä laajennettiin 1970 sekä lukio-osalla vuonna 1985.

Peruskouluun siirtymisen yhteydessä koulu vaihtui 1977 valtion omistukseen. Sitä varten annettiin 21. toukokuuta 1976 laki suomalais-venäläisestä koulusta, jota täydennettiin asetuksella 7. huhtikuuta 1977. Normaalin oppimäärän ohella oppilaat tuli perehdyttää venäjän kieleen sekä Sosialististen Neuvostotasavaltojen Liiton kansojen kulttuuriin. Asetuksen mukaan koulun johtokunnassa tuli olla opettajien ja vanhempainneuvoston ohella edustaja myös Suomi-Neuvostoliitto-Seurasta, mikä vaihdettiin joulukuussa 1994 Suomen ja Venäjän kansojen ystävyysseuraan. Laki suomalais-venäläisestä koulusta kumottiin vuonna 1998, mutta asetus on muutettuna edelleen voimassa.

Vuonna 2018 ryhdyttiin valmistelemaan asemakaavamuutosta, joka mahdollisti vanhojen, huonokuntoisiksi todettujen koulurakennusten purkamisen. Uudisrakennuksen suunnittelukilpailu pidettiin keväällä 2018, ja voittajaehdotus valittiin lokakuussa 2018. Uusi rakennus valmistui kesällä 2021 entisen paikalle.

Henkilökunta  
Koulussa on 2019 kolme rehtoria, 28 lehtoria, 19 luokanopettajaa, 4 tuntiopettajaa, 3 eritysopettajaa ja 3 opinto- tai liikunnanohjaajaa.

Tunnettuja entisiä oppilaita

 Kalle Ahola (s. 1972), Don huonot-yhtyeen laulaja
 Jussi Chydenius (s. 1972), muusikko
 Kalle Chydenius (s. 1970), muusikko, edellisen veli
 Maria Guzenina-Richardson (s. 1969), kansanedustaja
 Petteri Koponen (s. 1988), koripalloilija
 Tuomas Kytömäki (s. 1974), Salatuista elämistä tuttu näyttelijä
 Joel Melasniemi (s. 1975), Ultra Brassa ja Scandinavian Music Groupissa vaikuttava muusikko
 Vilma Melasniemi (s. 1973), näyttelijä, edellisen sisar
 Taikuri Luttinen (s. 1957), taikuri
 Antti Pihlström (s. 1984), Suomen maajoukkueessa pelannut jääkiekkoilija
 Jan Rechberger (s. 1974), Amorphis-metallibändin rumpali
 Roni Porokara (s. 1983), Suomen maajoukkueessa pelannut jalkapalloilija
 Anni Sinnemäki (s. 1973), poliitikko ja runoilija
 Petri Räisänen (s. 1967), maailmankuulu joogi

Katso myös
 Aleksanterin kimnaasi

Lähteet

Aiheesta muualla
 SVK:n kotisivut.
 Suomalais-venäläisen koulun kannatusyhdistys ry 

Helsingin oppilaitokset
Helsingin lukiot
Kaarela
Kansainväliset koulut